1. Filwaqt li jfakkar fl-impenn tal-UE skont l-Aġenda ta' Tessalonika, fil-Konklużjonijiet tal-Kunsill tas-16 ta' Diċembru 2014 u fl-Istatus ta' Kandidat tal-Eks-Repubblika Jugoslava tal-Maċedonja, il-Kunsill jesprimi t-tħassib serju tiegħu dwar is-sitwazzjoni li qed tiddeterjora fil-pajjiż, b'mod partikolari fil-qasam tal-istat tad-dritt, id-drittijiet fundamentali u l-libertà tal-mezzi ta' komunikazzjoni, li huma valuri demokratiċi fundamentali fil-qalba tal-UE u l-politika tat-tkabbir tagħha. Fl-interess taċ-ċittadini, id-demokrazija, l-istat tad-dritt u l-istabbiltà politika, il-Kunsill iħeġġeġ lill-mexxejja politiċi biex jindirizzaw malajr dan it-tħassib. 2. Il-Kunsill iħeġġeġ lill-partijiet kollha biex jassumu r-responsabbiltajiet rispettivi tagħhom u jieħdu miżuri immedjati għal soluzzjoni sostenibbli, jinvolvu ruħhom b'mod kostruttiv biex jerġa' jinbeda d-djalogu politiku u terġa' tinkiseb il-fiduċja fl-istituzzjonijiet permezz ta' passi politiċi adegwati. Kull allegazzjoni għandha tiġi investigata mill-awtoritajiet rilevanti, inkluż li dawk l-allegazzjonijiet ta' għemejjel ħżiena potenzjali jsiru pubbliċi, b'kunsiderazzjoni sħiħa għal proċess ġust, il-prinċipju ta' indipendenza u l-preżunzjoni ta' innoċenza. 3. Il-Kunsill jilqa' l-fatt li l-Membri tal-Parlament Ewropew qed jiffaċilitaw taħditiet bejn il-partiti ewlenin tal-gvern u tal-oppożizzjoni u jappella lill-partijiet kollha biex ikunu moderati u jiffukaw biex jinstabu soluzzjonijiet għall-kriżi politika li għaddejja mill-aktar fis possibbli. 4. Filwaqt li jaffermaw mill-ġdid l-impenn kontinwu tal-UE, inkluż permezz ta' rappurtar regolari mill-Kummissjoni u s-SEAE dwar is-sitwazzjoni fil-pajjiż u dwar il-progress ta' integrazzjoni Ewropea tal-pajjiż, u f'konformità mal-Konklużjonijiet tiegħu tas-16 ta' Diċembru 2014, il-Kunsill jibqa' infurmat dwar il-kwistjoni u ser jerġa' lura għaliha fix-xhur li ġejjin. Ara l-paġna tal-laqgħa